**Dôvodová správa**

**B. OSOBITNÁ ČASŤ**

**Čl. I**

**K bodom 1, 2, 4 a 14**

Navrhuje sa ako súčasť platu doplniť príplatok za hodnotenie pedagogického zamestnanca a odborného zamestnanca, ktorý nad rámec plošného navyšovania platov pedagogických zamestnancov a odborných zamestnancov (ďalej len „PZ a OZ“) umožní riaditeľom škôl odmeňovať zamestnancov podľa kvality a výkonu, čo zlepší motiváciu a pracovné nasadenie PZ a OZ. Zároveň sa navrhuje, aby bol nový príplatok súčasťou funkčného platu.

Dôvodom úpravy je možnosť riaditeľov škôl odmeňovať pedagogických zamestnancov a odborných zamestnancov podľa úrovne hodnotenia, ktorou je vynikajúca úroveň a kvalita alebo veľmi dobrá úroveň a kvalita podľa zákona č. 138/2019 Z. z.

**K bodom 3, 5, 9, 11 a 12**

Dôvodom zmeny je potreba novej osobitnej stupnice platových taríf zamestnancov pri výkone práce vo verejnom záujme, ktorí pôsobia v škole, školskom zariadení, centre pre deti a rodiny, rehabilitačnom stredisku pre zrakovo postihnutých zriadenom Ministerstvom práce, sociálnych vecí a rodiny Slovenskej republiky alebo na vysokej škole, a nie sú pedagogickými zamestnancami, odbornými zamestnancami alebo učiteľmi vysokých škôl a výskumnými a vývojovými zamestnancami, ktorí sa v praxi označujú ako „nepedagogickí zamestnanci“.

**K bodom 6 až 8**

Úprava súvisiaca so zavedením nového príplatku za hodnotenie pedagogického zamestnanca a odborného zamestnanca. Je opodstatnené, aby režim zvyšovania tohto príplatku bol zavedený rovnako, ako pri zvyšovaní stupnice platových taríf, t.j. nariadením vlády.

Úprava zároveň súvisí so zavedením novej osobitnej stupnice platových taríf pre „nepedagogických zamestnancov“.

Tri samostatné body sú z dôvodu, že zavedenie novej osobitnej stupnice má nadobudnúť účinnosť k 1. 9. 2025, avšak zavedenie príplatku až k 1. 1. 2026.

**K bodu 10**

V prechodných ustanoveniach je potrebné sa vysporiadať so skutočnosťou, že príplatok má byť priznaný už od 1. 1. 2026 kedy bude k dispozícii len hodnotenie podľa doterajšej právnej úpravy.

Zároveň sa vymedzuje základ pre zvyšovanie platových taríf do budúcna – pre prvé zvýšenie (bez ohľadu na to, kedy nastane), tak, aby išlo už o zohľadnenie nového príplatku.

**K bodom 13, 15 a 16**

Cieľom je zohľadnenie zvýšenia vyplývajúceho z uznesenia vlády SR č. 88 z 19. februára 2025 v dvoch krokoch s účinnosťou od 1. septembra 2025 a 1. januára 2026.

**Čl. II**

Úprava súvisiaca so zavedením nového príplatku za hodnotenie pedagogického zamestnanca a odborného zamestnanca. Cieľom je vymedzenie úrovní hodnotenia tak, aby pri najlepších dvoch bola väzba na nový príplatok.

**Čl. III**

Účinnosť návrhu zákona sa navrhuje 1. septembra 2025 a 1. januára 2026 vzhľadom na termíny vyplývajúce zo Zámeru zvýšenia platov v školstve do roku 2026 schváleného uznesením vlády SR č. 88 z 19. februára 2025.

V Malej Lehote 30. apríla 2025

**Robert Fico**

predseda vlády Slovenskej republiky

**Tomáš Drucker**

minister školstva, výskumu, vývoja a mládeže Slovenskej republiky